Source: https://www.rup.ee/pluss/e-ajakiri/05-20-2015/kindlustusleping-kindlustusmaksed
Timestamp: 2019-12-14 02:33:19+00:00
Document Index: 6868592

Matched Legal Cases: ['§ 459', '§ 495', 'kohus ', 'kohus ', '§ 495', '§ 459', '§ 459', '§ 495', '§ 459', '§ 495', '§ 495', '§ 495', 'Riigikohus ']

Kindlustusleping, kindlustusmaksed - Pluss
Kindlustusleping, kindlustusmaksed
http://www.riigikohus.ee/?id=11&tekst=RK/3-2-1-94-15
Riigikohtu 30.09.2015 lahend nr 3-2-1-94-15
VÕS § 459
VÕS § 495 lg 3
Isik X (hageja) esitas hagi AS Y (kostja) vastu kindlustus-, kahjuhüvitise ja viivise väljamõistmiseks. Hagiavalduse kohaselt sõlmisid pooled kindlustuslepingu. Hageja leidis ka seda, et kostjal puudus õiguslik alus kindlustusperioodi lõpuni tasumisele kuuluvate kindlustusmaksete kinnipidamiseks. Maakohus jättis hagi rahuldamata. Ringkonnakohus jättis ka hageja apellatsioonkaebuse rahuldamata. Hageja pöördus Riigikohtusse.
1. Kohtu arvates on alama astme kohtud leidnud ekslikult, et VÕS-i § 495 on VÕS-i § 459 suhtes erinormiks. Nende normide reguleerimisese on erinev. VÕS-i § 459 reguleerib kindlustusmaksete tasumise kohustuse ulatust kindlustuslepingu ennetähtaegse lõppemise korral, VÕS-i § 495 aga õigust kindlustusleping kindlustatud asja võõrandamise korral üles öelda.
2. Kindlustusmakseid ei ole lubatud aga nõuda pikema aja eest, kui lepingu lõppemiseni, st kuni lepinguga ettenähtud kindlustuskaitse kehtivuseni. See keeld tuleneb otseselt VÕS-i §-st 459. VÕS-i § 459 kohaselt on kindlustusandjal õigus nõuda ainult seda osa maksetest, mida tuleb maksta kuni lepingu lõppemiseni kulgenud aja eest.
3. VÕS-i § 495 lg-t 3 tuleb tõlgendada kooskõlas VÕS-i §-ga 459 selliselt, et kindlustusandjal on õigus nõuda kindlustatud asja võõrandajalt kindlustusmaksete tasumist mitte rohkem kui kindlustuslepingu lõppemise aja jooksva kindlustusperioodi eest. Kindlustuslepingu lõppemise aja jooksev kindlustusperiood VÕS-i § 495 lg 3 mõttes on VÕS-i §-st 459 tulenevalt ajavahemik kindlustuslepingu ülesütlemisest kuni kindlustuslepingu (kindlustuskaitse) lõppemiseni. VÕS-i § 495 lg 3 teistsugune tõlgendamine oleks vastuolus VÕS-i §-s 459 sätestatud üldpõhimõtte ning kindlustuslepingu olemusega.
Riigikohus rahuldas kassatsioonkaebuse osaliselt.